
A Tracing Nonhuman Agency in Literatures in English posztgraduális konferenciát a Heinrich Heine Universitat doktori hallgatói szervezték, Birgit Neumann professzor segédletével. A rendezvény célja a nem-emberi ágensséggel foglalkozó kutatók (főként doktoranduszok) eszmecseréje és a nem-emberi nézőpontok irodalmi megjelenéseinek irodalmi, filozófiai, vagy akár gyakorlati nézőpontból történő megvizsgálása. A háromnapos konferenciát Düsseldorfban, Németországban rendezték meg 2018. november 15. és 17. között.
A csütörtöki napot Pieter Vermeulen (Katholieke Universiteit Leuven, Leuven, Belgium) plenáris előadása nyitotta, melyben már rögtön a konferencia elején rámutatott a nem-emberivel foglalkozó szakterületek terminológiai problémáira. Ezután szekcióelőadások következtek csütörtökön, pénteken, és szombaton, egyéb programokkal (szakmai és közösségi egyaránt) színesítve.
Pénteken Roman Bartosch (Heinrich Heine Universitat) tartott workshopot a nem-emberi fogalmának pedagógiai hasznosságáról és taníthatóságáról. A szombati napot Roman Bartosch, Pieter Vermeulen, Birgit Neumann, Roger Lüdeke (Heinrich Heine Universitat), és Philipp Erchinger (Heinrich Heine Universitat) kerekasztalbeszélgetése zárta. Szombati előadásom címe „Transparency and Opacity—Artificial People in Robert J. Sawyer’s Mindscan” („Transzparencia és opacitás—Mesterséges emberek Robert J. Sawyer Mindscan-jében”) volt, melyben a fent említett szöveget próbáltam elemezni egy saját magam által felállított szempontrendszer alapján. A szekció három előadását kérdések követték, melyben az elhangzott előadásomra vonatkozó kérdést is volt lehetőségünk megvitatni.
A konferencián való részvétel szakmailag rendkívül érdekes volt számomra, hiszen a témája fő kutatási területemhez szorosan kapcsolódik. A Tracing Nonhuman Agency in Literatures in English konferencia továbbá rendkívül magas színvonalú is volt, és talán a jövőben segíthet a nem-emberi vizsgálatához kapcsolódó magyarországi közösségek külföldi relációinak építésében is az itt megismert kutatókkal tartott személyes kapcsolatokon keresztül.

